Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Г.Д. од Крушево, по предметот Барање за пристап до информации од јавен карактер, на ден 08.05.2025 година, го донесе следното:

**Р Е Ш Е Н И Е**

1. Жалбата изјавена од Г.Д. од Крушево, поднесена против Државен управен инспекторат, заведена во Агенцијата со бр.08-153 на 24.04.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-159/4 од 30.04.2025 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Г.Д. од Крушево, како што е наведено во Жалбата по електронски пат на 14.03.2025 година, поднел Барање за пристап до информации од јавен карактер до Државен управен инспекторат, со кое побарал по е-маил да му се достави електронски запис од следната информација:

„Барам имателот да ми испрати примерок од записникот за извршен вонреден инспекциски надзор од страна на Државен управен инспекторат во Институтот за јавно здравје-Скопје во 2025 година во кој државниот управен инспекторат утврдил недостатоци во постапките при вработување и унапредување на административни службеници.“

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-153 на 23.04.2025 година.

Агенцијата со електронски допис бр.08-153 од 24.04.2025 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации на 30.05.2025 година до Агенцијата по електронски пат достави Одговор на жалба со Архивски знак Број 03-159/5 од 30.04.2025 година и во прилог го достави Решението со бр.03-159/4 од 30.04.2025 година со кое се се одбива Барањето на Барателот, заведен во Агенцијата со бр.08-153.

Имателот на информации во Одговорот на жалба наведува дека: „...поради технички проблеми електронските сандачиња за контакт со вработените во Државниот управен инспекторат беа надвор од функција...Дополнително по приемот на Жалбата и прилог списите кон истата, Барањето за пристат до информации од јавен карактер...е заведено..и по истиот по спроведен Тест на штетност...изготвено и доставено е Решение...” Во образложението на Решението е наведено: „.... Со Тестот на штетност утврдено е дека инспекциската постапка по иницијативата Ип1 бр.12-1625/24 е во тек па актите од барањето опфаќаат податоци кои се предмет на други постапки...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации и покрај тоа што донел Решение, на Барателот не му ги доставил бараните информации од јавен карактер.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата.

Агенцијата му укажува на Имателот на информации дека основ за одбивање на пристап до бараната информација согласно Законот за слободен пристап до информации од јавен карактер може да биде само членот 6 став 1 од истиот Закон, каде таксативно се наведени во кои случаи Имателот на информации може да одбие пристап до истите, со задолжителнo претходно спроведен Тест на штетност, кој има за цел да утврди кои се штетните последици кои би настанале со објавувањето на бараната информација. Во конкретниот случај првостепениот орган паушално спровел тест на штетност, но во истиот не наведува кои се штетните последици кои би настапиле со објавувањето на бараната информација.

Исклучоците од членот 6 став 1 од Законот за слободен пристап до информации од јавен карактер не се апсолутни. Имено, согласно член 6 став 3 од Законот за слободен пристап до информации од јавен карактер по исклучок од ставот 1 на овој член имателот на информации ќе одобри пристап до информацијата по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата, со прецизирање на штетните последици кои ќе настанат како резултат на објавување на информацијата.

Што се однесува до наводите на оспореното Решение на Имателот на информации, во кое наведува дека истите претставуваат исклучок од слободниот пристап до информации од јавен карактер, Агенцијата му укажува на Имателот на информации за следното:

Член 6 став точка 4 гласи „информација стекната или составена за истрага, кривична или прекршочна постапка, за спроведување на управна или граѓанска постапка, а чие давање би имало штетни последици за текот на постапката”. Од цитиранат точка од член 6 инспекциската постапка не претставува еден од исклучоците од слободен пристап до информации.

Агенцијата му укажува на првостепениот орган и на член 3 став 1 алинеа 4 од Законот за слободен пристап до информации од јавен карактер, согласно која одредба: „- „документ" е секој запис на информација без оглед на нејзината физичка форма или карактеристики, пишан или печатен текст, карти, шеми, фотографии, слики, цртежи, скици, работни материјали, како и звучни, гласовни, магнетски или електронски, оптички или видео снимки во која било форма, како и пренослива опрема за автоматска обработка на податоци со вградени или преносливи мемории за складирање на податоците во дигитална форма“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и да му овозможи пристап на Барателот до бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата